KIRJALLINEN KYSYMYS E-1187/00

esittäjä(t): Monica Frassoni (Verts/ALE) komissiolle

(12. huhtikuuta 2000)

Aihe: Tuvixeddun arkeologinen alue Cagliarissa

Cagliarin kaupunki julisti 25.8.1998 julkisella ilmoituksella tarjouskilpailun alueiden välisen foinikialaisen kulttuurireitin toteuttamisesta Tuvixeddun hauta-alueelle samannimisen yhteisöohjelman puitteissa, joka puolestaan on osa toimintaohjelman tavoitteen 1 alueiden kestävän matkailun kehittäminen ja hyödyntäminen kauden 19941999 toimenpidettä n:o. 3, joka koskee Tuvixeddun arkeologisen puiston ensimmäisen osan (6,8 hehtaaria) rakentamista. Hankkeen kokonaishinta on 7 miljardia liiraa, ja rahoitus on Euroopan yhteisön ja kaupungin yhteinen (30. huhtikuuta 1998 annettu asetus). Tarjouskilpailu ratkesi jo aikoja sitten, mutta töitä ei ole vieläkään aloitettu. Tuvixeddu on Välimeren alueen tärkein foinikialais-roomalainen ja myöhäiskeskiaikainen arkeologinen hauta-alue (yli 1100 hautaa) ja sen arkeologisesta ja maisemallisesta suojelusta on annettu asetus 490/1999, mutta vasta paikallisten kulttuuriyhdistysten ja ympäristönsuojelujärjestöjen (etenkin Amici della Terran ja Gruppo di Intervento Giuridicon) vuosia kestäneen painostuksen ja oikeustoimien jälkeen Italian viranomaiset ovat aloittaneet arkeologisen puiston suunnittelun. Kyseinen alue on lähes kokonaan yksityisellä maalla ja rakennusyhtiö Iniziativa Coimpresa aikoo rakentaa tälle geologisesti riskialttiille alueelle uuden laajan asuinalueen (asuntoja, toimistoja, palveluita yhteensä 350 000 m3) ja yhteistyössä Cagliarin kaupungin kanssa arkeologisen alueen läpi

kulkevan valtaväylän ilman että siitä on tehty tutkimusta ympäristövaikutuksista (direktiivit 97/11(1), liite II, 10 b kohta, ja 85/337(2) liite II, 10 b kohta) tai arviota sen tarpeellisuudesta ottaen huomioon sen arkeologiselle perinnölle aiheuttaman vaaran.

Onko komissio käynnistänyt tutkimuksen tämän yhteisön rahoitusta saaneen kulttuuri-arkeologisen hankkeen aloittamisen laiminlyömisestä? Aikooko komissio ryhtyä asian vaatimiin toimenpiteisiin? Katsooko komissio, että ympäristövaikutustutkimusdirektiivin velvoitteita on noudatettu ottaen huomioon myös tuomioistuimen tekemät päätökset?

(1) EYVL L 73, 14.3.1997, s. 5.

(2) EYVL L 175, 5.7.1985, s. 40.

Michel Barnier'n komission puolesta antama vastaus

(9. kesäkuuta 2000)

Italian viranomaisilta saatujen tietojen mukaan hanke Alueiden välisten kulttuurireittien toteuttamistyöt Tuvixeddun hauta-alueella on todellakin saanut Euroopan aluekehitysrahaston mukaista yhteisrahoitusta ohjelman Programme Valorizzazione del turismo sostenibile nelle regioni dell'obiettivo 1 yhteydessä. Hankkeen kokonaiskustannukset ovat arviolta 2 000 000 000 ITL ja yhteisön osuus on 50 prosenttia kyseisestä määrästä.

Komissiolle on tiedotettu seurantakomiteassa tämän ohjelman yleisestä kulusta, mutta yhteisrahoitettujen hankkeiden yksityiskohtainen seuranta kuuluu ohjelman hallintoviranomaisen, toisin sanoen teollisuusministeriön matkailuosaston toimivaltaan. Komissio on siis pyytänyt Italian viranomaisilta lisätietoja töiden etenemisestä.

Arvoisan parlamentin jäsenen mainitsema toinen hanke, joka liittyy uuden asuinalueen ja valtaväylän rakentamiseen (Iniziativa Coimpresa -niminen yksityinen yritys), ei ole mainitun ohjelman mukaisesti yhteisrahoitettu hanke.

Tämä toinen hanke saattaa kuulua tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1) liitteessä II mainittuun luokkaan 10 b) Kaupunkialueiden kehittämishankkeet ja 3 päivänä maaliskuuta 1997 annetun neuvoston direktiivin 97/11/EY(2), jolla on muutettu direktiiviä 85/337/ETY, liitteessä II mainittuun luokkaan 10 b) Kaupunkirakentaminen mukaan lukien ostoskeskusten ja paikoitusalueiden rakentaminen.

Direktiivin 85/337/ETY mukaan liitteessä II mainittuihin luokkiin kuuluville hankkeille on tehtävä ympäristövaikutusarviointi, jos jäsenvaltiot toteavat niiden laadun sitä vaativan. Jäsenvaltioilla katsotaan kuitenkin olevan velvollisuus tehdä alustava arvio siitä, onko liitteeseen II kuuluville hankkeille tarpeen tehdä ympäristövaikutusarviointi.

Direktiivin 97/11/EY mukaan jäsenvaltioiden on määriteltävä liitteessä II mainittujen hankkeiden osalta tapauskohtaisesti selvittämällä, jäsenvaltioiden asettamien raja-arvojen tai valintaperusteiden avulla, arvioidaanko tämä hanke 510 artiklan mukaisesti.

Koska komissio ei ole tietoinen parlamentin jäsenen kuvailemasta tilanteesta, se toteuttaa tarvittavat toimenpiteet kerätäkseen asiaa koskevat yksityiskohtaiset tiedot ja varmistaakseen yhteisön lainsäädännön noudattamisen.

(1) EYVL L 175, 5.7.1985.

(2) EYVL L 73, 14.3.1997.